রাফাহ ক্রসিং থেকে মিশরে ঢুকেছেন বিদেশি নাগরিক ও অসুস্থ ফিলিস্তিনিরা
রাফাহ ক্রসিং দিয়ে বিদেশি নাগরিক এবং গুরুতর অসুস্থ ফিলিস্তিনিদের মিশরে প্রবেশ করার সুযোগ দেয়া হয়েছে। এর আগে এই ক্রসিং দিয়ে খাবার ও সাহায্য বহনকারী ট্রাক ঢুকতে দেয়া হলেও বিদেশি নাগরিকদের এবারই গাজা ত্যাগের সুযোগ দেয়া হলো।
গাজায় এ সপ্তাহে দ্বিতীয়বারের মতো ফোন এবং ইন্টারনেট বিচ্ছিন্ন করে দেয়া হয়েছে। ফোন এবং ইন্টারনেট সেবা প্রদানকারী সংস্থা প্যালটেল জানিয়েছে, ‘এটি পুরোপুরি বন্ধ’ করে দেয়া হয়েছে।
গাজার ভেতরে স্থল অভিযান চালানোর সময় মঙ্গলবার ইসরায়েলের ১১ জন সৈন্য নিহত হয়েছে বলে আইডিএফ জানিয়েছে। ৭ই অক্টোবর থেকে এ পর্যন্ত সংঘর্ষে ইসরায়েলের মোট ৩২৬ সৈন্য নিহত হয়েছে দেশটি জানিয়েছে।
গত কয়েকদিনের মতো গাজার বিভিন্ন লক্ষ্যবস্তুতে হামলা অব্যাহত রেখেছে ইসরায়েল।
ইসরায়েলি ডিফেন্স ফোর্স বা আইডিএফ নিশ্চিত করেছে যে, তারা গাজার উত্তরাঞ্চলের জাবালিয়া এলাকায় হামলা চালিয়েছে। ওই হামলায় হামাসের একজন সিনিয়র কমান্ডারকে হত্যা করা হয়েছে এবং হামাসের মাটির নীচে থাকা অবকাঠামো ক্ষতিগ্রস্ত হয়েছে বলে আইডিএফ দাবি করেছে।
তবে ইসরায়েলি হামলায় অনেক মানুষ হতাহত হয়েছে বলে জানা যাচ্ছে। সেখানে বেশ কয়েকটি ভবন বিধ্বস্ত হয়েছে।
হামাস পরিচালিত স্বাস্থ্য মন্ত্রণালয় এবং একজন হাসপাতাল পরিচালক বলেছেন, এ হামলায় অন্তত ৫০ জন নিহত হয়েছে। বিভিন্ন ছবিতে দেখা যায়, হামলা স্থলে বড় গর্ত তৈরি হয়েছে এবং সেখানকার ভবন মাটির সাথে মিশে গেছে।
ইসরায়েল গত সাতই অক্টোবর হামাসের হামলার পর থেকে গাজায় বিমান হামলা শুরু করেছে। হামাসের ওই হামলায় ১৪০০ ইসরায়েলি নিহত হয় এবং ২৩৯ জনকে জিম্মি করা হয়।
গাজায় থাকা হামাস পরিচালিত স্বাস্থ্য মন্ত্রণালয় বলছে, সাতই অক্টোবর থেকে এ পর্যন্ত গাজা ভূখণ্ডে মোট ৮,৮২৫ জন নিহত হয়েছে।
বুধবার রাফাহ ক্রসিং দিয়ে গুরুতর অসুস্থ রোগী ও বিদেশি নাগরিকদের গাজা থেকে মিশরে প্রবেশ করতে দেয়া হয়েছে। মিশর থেকে অ্যাম্বুলেন্স গাজায় প্রবেশ করে রোগীদের রাফাহ ক্রসিংয়ের কাছাকাছি একটি মিশরীয় ভ্রাম্যমাণ হাসপাতালে নিয়ে এসেছে।
ভিডিও ফুটেজে দেখা যাচ্ছে, গাড়ির সাড়ি গাজা থেকে মিশরে প্রবেশ করছে।
মিশরীয় সোর্সের বরাত দিয়ে বার্তা সংস্থা রয়টার্স জানিয়েছে, বুধবার রাফাহ ক্রসিং দিয়ে ৫০০ বিদেশি নাগরিককে মিশরে প্রবেশ করার অনুমতি দেয়া হয়েছে। তবে কতজন ফিলিস্তিনি গাজা ত্যাগের সুযোগ পাচ্ছেন, তা পরিষ্কার নয়।
গাজায় বিবিসির সংবাদদাতা জানাচ্ছেন, ৮৮ জন ফিলিস্তিনি গাজা ত্যাগের সুযোগ পেয়েছেন। তবে মিশরীয় একটি সূত্র জানিয়েছে, এই সংখ্যা ৮১ জন।
রয়টার্স জানিয়েছে, কাতারের মধ্যস্থতায় এবং যুক্তরাষ্ট্রের সহায়তায় মিশর, ইসরায়েল ও হামাসের মধ্যে আলোচনার পর গাজা থেকে এসব মানুষকে বের হওয়ার সুযোগ দেয়া হয়েছে। সর্বশেষ ২০১২ সাল থেকে কাতারে হামাসের দপ্তর রয়েছে।
বিবিসির কূটনৈতিক প্রতিবেদক জেমস ল্যান্ডেল বলেন, গত সাতই অক্টোবর হামাসের হামলা এবং সেটির জবাবে ইসরায়েলের পাল্টা হামলার পর থেকে গাজার সীমান্ত বেশিরভাগ সময় বন্ধই থেকেছে।
জাবালিয়ায় ইসরায়েলের বিমান হামলার যেসব ছবি প্রকাশিত হয়েছে সেখানে অনেক নিহত এবং গুরুতর আহত শিশুদের দেখা যাচ্ছে।
এ হামলায় কত জন নিহত হয়েছে সেটি এখনো স্পষ্ট নয়। গাজায় থাকা হামাস পরিচালিত স্বাস্থ্য মন্ত্রণালয় বলছে, কমপক্ষে ৫০ জন নিহত হয়েছে। আর ফিলিস্তিনি রেড ক্রিসেন্ট সোসাইটি বলছে, নিহতের সংখ্যা ২৫। গাজায় থাকা একটি হাসপাতালের চিকিৎসক বিবিসিকে জানিয়েছে, তার হাসপাতালে ১২০টি মরদেহ আনা হয়েছে।
জেরুসালেম থেকে বিবিসির প্রতিনিধি পল অ্যাডামস বলেন, ইসরায়েলের সামরিক বাহিনীর মুখপাত্র লেফটেন্যান্ট কর্নেল জোনাথন কনরিকাস জাবালিয়ায় হামলা সম্পর্কে বিস্তারিত তুলে ধরে বলেন, এই হামলার লক্ষ্য ছিল হামাসের শীর্ষ ও গুরুত্বপূর্ণ ব্যাটালিয়ন কমান্ডার ইব্রাহিম বিয়ারি। কনরিকাস বলেন, গত সাতই অক্টোবরের হামলার মূল পরিকল্পনা এবং সেটি বাস্তবায়নে গুরুত্বপূর্ণ দায়িত্ব পালন করেছেন ইব্রাহিম বিয়ারি।
কনরিকাস বলেন, এই হামলায় “মাটির নিচে থাকা একটি সুড়ঙ্গ কমপ্লেক্সে” হামাসের “কয়েক ডজন” যোদ্ধা নিহত হয়েছে। এই কমপ্লেক্স থেকেই বিয়ারি অভিযান পরিচালনার নির্দেশ দিতেন বলে দাবি করে ইসরায়েল।
তিনি বলেন, আইডিএফ দুই ভবনের মাঝে আঘাত করে এবং তারা মাটির নিচে থাকা সুড়ঙ্গ কমপ্লেক্সকে লক্ষ্য করে এই হামলা করে। সুড়ঙ্গটি ধসে পড়ার কারণে আশেপাশের ভবনগুলোও ধসে পড়ে। তিনি বলেন, এটা “এড়ানোর কোন সুযোগ ছিল না।”
তিনি বলেন, এই হামলায় একাধিক বোমা ব্যবহার করা হয়েছে। কিন্তু এ বিষয়ে বিস্তারিত কিছু জানাননি।
আইডিএফ এ ঘটনায় বেসামরিক নাগরিকদের হতাহতের প্রতিবেদন খতিয়ে দেখছে বলে জানিয়েছেন তিনি।
কনরিকাস বলেন, গাজার উত্তরাঞ্চল হামাসের কেন্দ্রীয় ভূমি।
তবে বিবিসি এসব দাবি গুলো যাচাই করে দেখতে পারেনি।
এদিকে, ট্যাংক এবং অস্ত্রসহ সাঁজোয়া যান গাজা শহরের দিকে এগিয়ে যাচ্ছে। ইসরায়েলের সামরিক বাহিনী বলছে, ওই শহরটিতে হামাসের সুড়ঙ্গের একটি নেটওয়ার্ক রয়েছে যেটি তারা কমান্ড ও নিয়ন্ত্রণ কেন্দ্র হিসেবে ব্যবহার করে থাকে।
ইসরায়েল থেকে শত শত মাইল দূরে থাকা ইয়েমেনের হুথি বিদ্রোহীরা বলেছে, তারা ইসরায়েলকে লক্ষ্য করে “বহু পরিমাণ” ব্যালিস্টিক ক্ষেপণাস্ত্র ও ড্রোন নিক্ষেপ করেছে।
বিশ্ব স্বাস্থ্য সংস্থা বলছে, গাজায় “জনস্বাস্থ্য বিপর্যয়” আসন্ন। ইউনিসেফ এক সতর্কতায় বলেছে, গাজায় দৈনন্দিন চাহিদার মাত্র ৫শতাংশ পানির সরবরাহ চালু রয়েছে। পানিশূণ্যতার কারণে নবজাতকদের মৃত্যুর বিষয়টি নতুন করে হুমকি তৈরি করেছে।
ইসরায়েলের সামরিক বাহিনী বলেছে, গত দিন তারা ৩০০টির মতো লক্ষ্যবস্তুতে বিমান হামলা ও স্থল অভিযান চালিয়েছে। তারা বলছে, সামরিক বাহিনী গাজা উপত্যকার সব জায়গায় আঘাত হানছে। তারা দাবি করছে, বেসামরিক নাগরিকদের হতাহতের ঘটনা প্রতিরোধ করতে তারা সর্বোচ্চ চেষ্টা করছে।
আইডিএফ দাবি করেছে, এই পর্যন্ত তারা ১১ হাজারের বেশি লক্ষ্যবস্তুতে হামলা চালিয়েছে।
মার্কিন পররাষ্ট্র বিভাগ জানিয়েছে, যুক্তরাষ্ট্রের পররাষ্ট্রমন্ত্রী অ্যান্টনি ব্লিঙ্কেন শুক্রবার আবারো ইসরায়েল সফর করবেন।
তিনি ইসরায়েলি সরকারের প্রতিনিধিদের সাথে বৈঠক করবেন এবং ওই অঞ্চলে আরো কয়েক জায়গায় যাবেন।
এই সফরে ব্লিঙ্কেন কোন ফিলিস্তিনি কর্মকর্তার সাথে সাক্ষাৎ করবেন কিনা তা এখনো স্পষ্ট নয়।
গত তিনি সপ্তাহের মধ্যে এটা হবে ব্লিঙ্কেনের তৃতীয় মধ্যপ্রাচ্য সফর।
গাজার সবচেয়ে বড় টেলিযোগাযোগ সরবরাহকারী প্রতিষ্ঠান পালটেল এক ঘোষণায় বলেছে যে, ওই উপত্যকায় “সব ধরণের যোগাযোগ এবং ইন্টারনেট সেবা সম্পূর্ণভাবে বিচ্ছিন্ন অবস্থায় রয়েছে।”
সামাজিক মাধ্যম এক্স (সাবেক টুইটার) এ দেয়া এক পোস্টে এই তথ্য দেয় কোম্পানিটি।
পোস্টে বলা হয়, এর কারণ হচ্ছে আন্তর্জাতিক অ্যাকসেস বা প্রবেশাধিকার যা “এর আগে পুনঃস্থাপন করা হয়েছিল এবং এখন সেটি আবারো বিচ্ছিন্ন করা হয়েছে।”
এর আগে চলতি সপ্তাহের শুরুর দিকে যখন ইসরায়েলি বাহিনী গাজার দিকে অগ্রসর হওয়া শুরু করে তখন গাজায় সব ধরণের যোগাযোগ বন্ধ করে দেয়া হয়েছিল।
সেসময় এক দিনেরও বেশি সময় ধরে গাজায় যোগাযোগ ব্যবস্থা বন্ধ ছিল।

রাফাহ ক্রসিং দিয়ে বিদেশি নাগরিক এবং গুরুতর অসুস্থ ফিলিস্তিনিদের মিশরে প্রবেশ করার সুযোগ দেয়া হয়েছে। এর আগে এই ক্রসিং দিয়ে খাবার ও সাহায্য বহনকারী ট্রাক ঢুকতে দেয়া হলেও বিদেশি নাগরিকদের এবারই গাজা ত্যাগের সুযোগ দেয়া হলো।